D ô v o d o v á   s p r á v a
 

A. Všeobecná časť

[bookmark: _Hlk112401678]Návrh zákona, ktorým sa mení zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov predkladá skupina poslancov PK KDH na rokovanie Národnej rady Slovenskej republiky.

Podľa § 130 zákona č. 73/1998 Z. z. o štátnej službe príslušníkov Policajného zboru (ďalej len „zákon o štátnej službe“) patrí policajtovi služobné voľno pri dôležitých osobných prekážkach. Novelou účinnou od 1. 11. 2022 však došlo k zúženiu definície „rodiny“ v § 130 ods. 5, podľa ktorého sa za rodinu policajta na účely tohto ustanovenia považujú výlučne:
manžel alebo manželka a deti policajta. V dôsledku toho policajt nemá nárok na platené služobné voľno pri ošetrovaní chorého rodiča, hoci ide o priamy príbuzenský vzťah, existuje zákonná vyživovacia povinnosť a ide o štandardne uznanú sociálnu situáciu v inom pracovnoprávnom režime. Zákon pritom nekonzistentne pracuje s pojmom rodiča, keď ho v iných prípadoch (napr. úmrtie, sprevádzanie) uznáva.
Takto nastavená právna úprava je v rozpore s Ústavou SR (čl. 12 ods. 1 a 2 – rovnosť v dôstojnosti a právach a čl. 36 písm. a) – právo na spravodlivé pracovné podmienky) ako aj v rozpore s medzinárodnými záväzkami SR, konkrétne s čl. 8 Dohovoru o ochrane ľudských práv – ochrana rodinného života, čl. 33 Charty základných práv EÚ – ochrana rodiny a taktiež v rozpore so zákonom o rodine č. 36/2005 Z. z. (§ 66 a nasl. – vyživovacia povinnosť detí voči rodičom).
Cieľom predkladaného návrhu je vrátiť definíciu rodiny na stav pred rokom 2022, a tým odstrániť vyššie uvedenú diskrimináciu a rozpor s rôznymi právnymi normami a medzinárodnými záväzkami Slovenskej republiky.
Návrh zákona nepredpokladá žiaden vplyv na podnikateľské prostredie, na rozpočet verejnej správy, na životné prostredie, na informatizáciu a na služby verejnej správy pre občana. Zákon predpokladá pozitívne sociálne vplyvy a pozitívny vplyv na manželstvo, rodičovstvo, rodinu a deti. 

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.





B. Osobitná časť

K Čl. I

Navrhuje sa rozšírenie definície rodiny policajta podľa definície uvedenej v §1 ods. 3 zákona o štátnej službe pre účel uplatňovania ošetrovania člena rodiny a odstránenia existujúcej diskriminácie pro dosahovaní rovnováhy rodinného a pracovného života.

K Čl. II
Navrhuje sa začiatok účinnosti zákona od 1. januára 2027.
















